  Виталий Пронин Туэ Кузебай Герд нимо премиен пусъемын П. Ёлкин, Л. Иванова но В. ОсиповТаяз арня вискын люкаськылӥзы «Удмурт Кенеш» огазеяськонлэн азьветлӥсьёсыз. Ужрадлэн мугъёсыз трос вал. Кузебай Герд лыдӟонъёсты ортчытон но К. Герд нимо премиен выль адямиосты пусъён. Со сяна, Пичи Кенеше пырисьёс юнматӥзы 12-тӥ съездлэсь резолюцизэ, бырйизы выль исполком.Герд - пыдэстэмДано учёноймылы К. Гердлы сӥзем лыдӟонъёс ортчизы 16-тӥ ползэ. Арлы быдэ чузъясько уно докладъёс. Соин мар выльзэ вералод на кадь? «Герд - пыдэстэм», - шуэ история наукаосъя доктор Галина Никитина. Солэсь верамзэ зэматӥзы докладъёсты дасям тодосчиос но. Ирина Нуриева но Ирина Пчеловодова кырӟан но крезьгур удысын утчаськизы. Паймымон уж - «Луысал ке дӥсьтон?» - дасям Татьяна Душенкова. Автор мур утчаськем: мар уг тырмы керпотӥсь удмурт сяммес вормыны, Гердлэн ужъёсаз та ужпум кызьы шӧдӥське. Семья, нылпи будэтон, анай-атайёсын кусыпъёс сярысь ужъёсынызы тодматӥзы Валентина Студитских но Ирина Назмутдинова.1992-тӥ арысен кутскыса, тужгес йӧно удмуртъёсты пусъё Кузебай Герд нимо премиен. Соос 40-лэсь ятыр ни. Туэ бордазы ватсаськиз на эшшо 3 мурт - Балезино ёросысь Лидия Иванова, Ижысь Пётр Ёлкин но Василий Осипов. Котькудзы бадӟым пытьы кельто удмуртлыкез пыӵатон удысын.Лидия Иванова 20 арлэсь кема огазея Балезино ёросысь «Удмурт кенешлэсь» ёзчиоссэ. Солэн сюлмаськемез уйпал ёросын туж дунъямон луэ. Школаосын удмурт кылэз дышетон азинске, каргуртысь нылпиос пӧлын но та уж нуналысь нуналэ мынэ.Ӵапак 25 ар талэсь азьло Ижысь удмурт воргоронъёс сюлмаськизы Удмурт клуб кылдытон понна. Мылкыд сётӥсьёс вал Николай Симанов но Василий Осипов, кыкназы инженеръёс. Василий Андреевич - паймымон адями. Удмурт клуб кылдытэм бере, со калыкез огазеяны быгатӥз Удмурт культурая обществое. Отысь ини кылдӥз туала «Удмурт Кенеш».Нош Пётр Ёлкин кадь лякыт, визьмо воргоронтэк удмурт культурамы трослы бездытгес луысал. Пётр Васильевич - Удмуртиысь калык суредась, Удмуртилэн кун премиезлэн лауреатэз. Озьы ке но таиз премия со понна уката дуно.- Мон туж шудо. Инмар монэ матэ кариз удмурт культура удысысь адямиосын. Пинал дыръям ик тодматски удмурт писательёсын, огъя удмурт омырын шокай, - шуэ Пётр Васильевич.«Герд лыдӟонъёсын» но та премиен данъян пумысен аслэсьтыз ӟеч малпанзэ вераз писатель Николай Кузнецов:- Кузебай Герд но Трокай Борисов - удмурт калыклэн кык бурдъёсыз. Мыным паймымон, малы огзэ премиез «Удмурт Кенеш» сётэ, Трокайлэсьсэ - мукет огазеяськон. Та адямиос кыкназы но удмуртъёс понна бадӟым уж лэсьтӥзы. Тылобурдо одӥг бурдэн уг лоба ук!Алёна Ионина Туспуктӥз Владимир Беломорских Теги: Гердлыдонъёс КузебайГерднимопремия Удмурткенеш  